Diari Oficial de la Generalitat Valenciana


Sumari del DOGV 2984, del 05-05-1997 (1997/7017)

ORDRE de 2 d'abril de 1997, de la Conselleria de Cultura, Educació i Ciència, per la qual es convoca un concurs públic per a la concessió d'ajudes als museus per a la restauració del patrimoni arqueològic depositat en museus arqueològics de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2984

Data del DOGV
:   05-05-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7017


Data del document
:   02-04-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 2 d'abril de 1997, de la Conselleria de Cultura, Educació i Ciència, per la qual es convoca un concurs públic per a la concessió d'ajudes als museus per a la restauració del patrimoni arqueològic depositat en museus arqueològics de la Comunitat Valenciana.   
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, estableix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjudici d'allò que disposa el número 28 de l'apartat 1 de l'article 149 de la Constitució Espanyola. Aquestes funciones van ser assignades a la Conselleria de Cultura, Educació i Ciència pel Decret 4/1977, de 26 de febrer, del president de la Generalitat Valenciana, pel qual s'assignen competències a la Presidència i a les conselleries.  
Amb la finalitat de difondre, promoure i conservar el patrimoni artístic moble, es convoquen ajudes destinades a finançar les restauracions de materials arqueològics i paleontològics procedents d'excavacions arqueològiques, depositats en museus d'arqueologia reconeguts de la Comunitat Valenciana, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Es convoca un concurs públic per a la concessió d'ajudes als museus per a la restauració del patrimoni arqueològic depositat en museus arqueològics de la Comunitat Valenciana, i s'aproven el model d'instància i les bases per les quals es regeix aquesta convocatòria, que figuren com a annexos I i II d'aquesta ordre.  
Segon  
Aquestes ajudes seran finançades a càrrec a la línia 7.05 del programa 458.10 del pressupost de la Generalitat Valenciana per a 1997, per una quantia màxima de 05.710.611 de pessetes.  
FINALS  
Primera  
Es delega en la directora general de Patrimoni Artístic la facultat per a concedir aquestes ajudes i se l'autoritza a dictar les resolucions necessàries per al desplegament i l'execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, s'hi podrà interposar un recurs contenciós administratiu, en el termini de dos mesos comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.  
La interposició del recurs requerirà la comunicació prèvia per part del recurrent a la Conselleria de Cultura, Educació i Ciència.  
Tot això, d'acord amb els articles 57 i 58 de la Llei Reguladora de la Jurisdicció Contenciosa Administrativa de 27 de desembre de 1956, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 2 d'abril de 1997  
El conseller de Cultura, Educació i Ciència,  
Francisco Camps Ortiz.  
ANNEX I  
Bases del concurs públic per a la concessió d'ajudes als museus per a la restauració del patrimoni arqueològic i paleontològic depositat en museus arqueològics de la Comunitat Valenciana  
Primera. Objecte de les ajudes  
L'objecte d'aquestes ajudes és la contractació de restauracions de materials arqueològics i paleontològics procedents d'excavacions, depositats en museus d'arqueologia reconeguts de la Comunitat Valenciana.  
Segona. Destinataris de les ajudes  
Les ajudes tenen com a destinataris els titulars dels museus d'arqueologia reconeguts, d'acord amb el que estableix l'Ordre de 6 de febrer de 1991 de la Conselleria de Cultura, Educació i Ciència, sobre reconeixement de museus i col·leccions museogràfiques permanents.  
Tercera. Dotació de les ajudes  
Es concediran ajudes per un import màxim d'1.000.000 de pessetes cada una.  
Quarta. Criteris de concessió de les ajudes  
Per a la concessió de les ajudes es tindran en compte els següents criteris de prioritat:  
a) Urgència de la intervenció.  
b) Idoneïtat de la restauració proposada.  
c) Estat de conservació de les col·leccions, es primaran les peticions relacionades amb les col·leccions millor conservades pels titulars dels museus.  
Cinquena. Formalització de sol·licituds  
1. Les sol·licituds es dirigiran a la Conselleria de Cultura, Educació i Ciència, Direcció General de Patrimoni Artístic, i hauran d'incloure la documentació següent:  
a) Instància, que es formularà segons el model que figura en l'annex II. Haurà d'estar subscrita per la persona que tinga la capacitat legal de representar el museu, després de l'acord adoptat per l'òrgan competent de l'entitat titular, en què hauran de figurar les dades següents: denominació del museu, denominació del titular del museu (amb NIF o CIF), adreça, telèfon, fax, destinació de la subvenció i relació de la documentació adjunta. En el cas d'institucions privades o patronats dependents d'ens públics, caldrà una còpia legitimada del document fundacional o constitutiu.  
b) Memòria de l'activitat que s'ha de realitzar, en què caldrà incloure una descripció detallada de la destinació de l'ajuda, una proposta de treball amb el calendari previst i un pressupost detallat dels costos econòmics previstos per a l'activitat.  
c) Proposta del perfil de la persona o persones que podran dur a terme l'activitat objecte d'aquesta convocatòria en què s'indique la titulació requerida.  
d) Les subvencions que s'hagen sol·licitat o que hagen sigut concedides per altres administracions o ens públics o privats.  
2. Les sol·licituds hauran de presentar-se al Registre General d'aquesta Conselleria, a les direccions territorials de Cultura i Educació o pels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. El termini per a la presentació de sol·licituds serà de 20 dies hàbils comptadors a partir de l'endemà de la publicació d'aquesta ordre en el Diari Oficial de la Generalitat Valenciana. Si el termini acaba en dissabte, s'entendrà prorrogat fins al primer dia hàbil següent.  
4. Si la sol·licitud no inclou totes les dades exigides o falta documentació, s'instarà l'interessat a corregir els defectes en el termini de 10 dies, amb l'advertiment que en cas contrari la sol·licitud serà arxivada.  
Sisena. Resolució   
1. Per a la valoració i selecció de les sol·licituds es constituirà una comissió d'avaluació, integrada per:  
- La directora general de Patrimoni Artístic, que actuarà com a presidenta.  
- El cap del Servei de Patrimoni Arqueològic, Etnològic i Històric.  
- Tres tècnics de la Direcció General de Patrimoni Artístic, designats per la directora general, un dels quals actuarà com a secretari.  
La comissió d'avaluació elevarà la proposta a la directora general de Patrimoni i Artístic, qui resoldrà per delegació del conseller. La resolució serà publicada en el Diari Oficial de la Generalitat Valenciana.  
2. La no-resolució en el termini previst per a resoldre, que serà de tres mesos, tindrà efectes jurídics desestimatoris.  
Setena. Modificació de la resolució de concessió  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.  
L'import de les ajudes no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a realitzar pel beneficiari.  
Vuitena. Obligacions dels beneficiaris  
Tots els beneficiaris d'aquestes ajudes estan obligats a complir les bases de la convocatòria i també a:  
a) Justificar abans del 30 de setembre de 1997 la realització de l'activitat. Per a això, hauran de presentar la documentació següent:  
- Memòria de l'activitat realitzada, que haurà d'incloure el diagnòstic, el procés de restauració i el detall de l'execució. La memòria haurà d'anar il·lustrada amb fotografies 18 x 13 en color de tot el procés, també s'adjuntaran els negatius fotogràfics i diapositives de l'estat inicial i final. La memòria haurà de lliurar-se impresa i en disquet.  
- Manament de pagament, que haurà de ser comptabilitzat pels beneficiaris en el capítol corresponent a inversions, o còpia degudament legalitzada, quan els museus o col·leccions museogràfiques permanents siguen de titularitat pública, i factura els restants beneficiaris, que justifique les despeses realitzades per a dur a terme l'activitat per un import igual o superior al de la quantia de l'ajuda concedida.  
- Acreditació de trobar-se al corrent en les obligacions tributàries i davant la Seguretat Social, referida al moment que finalitze el termini de presentació de sol·licituds, en els termes que estableix l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.96). Queden exonerats d'aquesta obligació les corporacions locals o qualsevol altra entitat pública.   
b) Acreditar davant la Conselleria de Cultura, Educació i Ciència el compliment dels requisits i condicions que determinen la concessió de l'ajuda.  
c) Sotmetre's a les actuacions de control financer que corresponen a la Intervenció General en relació amb les ajudes concedides.  
d) Comunicar a la Conselleria de Cultura, Educació i Ciència l'obtenció d'ajudes per a la mateixa finalitat, procedents de qualsevol administració o ens públic.  
Novena. Pagament de les ajudes  
El pagament de l'ajuda es farà efectiu després que el beneficiari aporte la documentació a què es refereix la base vuitena, apartat a. L'ajuda solament es farà efectiva si es justifica l'execució prèvia de l'activitat i de la despesa per part del beneficiari.  
Deu. Reintegrament de quantitats percebudes  
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:  
a) Obtenir l'ajuda sense complir les condicions requerides.  
b) Incompliment de la finalitat per a la qual fou concedida l'ajuda.   
c) Incompliment de les condicions imposades als beneficiaris amb motiu de la concessió de l'ajuda.  
Així mateix, en el supòsit previst en el paràgraf segon de la base setena, quan l'ajuda principal siga de la Generalitat Valenciana serà procedent el reintegrament de l'excés obtingut sobre el cost de l'activitat realitzada.  
Onze. Inspecció i suport tècnic  
La Direcció General de Patrimoni Artístic podrà inspeccionar en qualsevol moment la realització i l'estat de les restauracions, i prestarà el suport tècnic per a la seua posada en marxa i funcionament a les institucions que s'acullen a aquesta convocatòria.  
Dotze. Publicacions  
1. Els beneficiaris es comprometen a fer esment que han disposat d'una ajuda concedida per la Conselleria de Conselleria de Cultura, Educació i Ciència en qualsevol publicació resultant de l'activitat per a la qual es va concedir l'ajuda.  
2. La Conselleria de Conselleria de Cultura, Educació i Ciència es reserva el dret de realitzar una publicació unitària amb totes les dades de les memòries lliurades per les institucions beneficiàries.  
Sol·licitud de subvenció per a museus d'arqueologia reconeguts de la Comunitat Valenciana  
Solicitud de subvención para museos de arqueología reconocidos de la Comunidad Valenciana  
DADES DEL SOL·LICITANT / DATOS DEL SOLICITANTE  
Museu o col·lecció museogràfica permanent  
Museo o colección museográfica permanente  
Titular del museu  
Titular del museo  
Adreça  
Dirección  
Població Codi postal Telèfon  
Población Código postal Teléfono  
NIF de la institució / NIF de la institución  
DESTINACIÓ DE LA SUBVENCIÓ / DESTINO DE LA SUBVENCIÓN  
o Restauració del patrimoni arqueològic / Restauración del patrimonio arqueológico  
DOCUMENTACIÓ A ADJUNTAR / DOCUMENTACIÓN A ADJUNTAR  
o MEMÒRIA DE L'ACTIVITAT A REALITZAR / MEMORIA DE LA ACTIVIDAD A REALIZAR  
o PREVISIÓ DE COSTOS ECONÒMICS / PREVISIÓN DE COSTES ECONÓMICOS  
o PERFIL CANDIDAT / PERFIL CANDIDATO  
SOL·LICITE, segons la normativa vigent, la subvenció que corresponga que, si és el cas, s'haurà de transferir al compte ....................... del Banc / Caixa ......................., a nom de ....................(codi entitat financera).........., (codi de la sucursal)....... (codi compte client)........................  
SOLICITO, según la normativa vigente, la subvención que le corresponda que, en su caso, deberá transferirse a la cuenta ....................... del Banco / Caja ......................., a nombre de .................... (código entidad financiera)......, (código sucursal......), (código cuenta cliente...................).  
..................., .... d.................... de 199...  
(SIGNATURA / FIRMA)  
CONSELLERIA DE CULTURA, EDUCACIÓ I CIÈNCIA - DIRECCIÓ GENERAL DE PATRIMONI ARTÍSTIC  
CONSELLERIA DE CULTURA, EDUCACIÓN Y CIENCIA - DIRECCIÓN GENERAL DE PATRIMONIO ARTÍSTICO